Бившият шеф на АПИ завежда дело за уронване на престижа, заради „Пътя на любовта“
инж. Лазар ЛазаровЛазар Лазаров изобщо не познавал жената, с която го забъркаха в любовни отношения Бившият директор на АПИ Лазар Лазаров обяви, че ще съди бившия зам.-шеф на надзора на Лот 1 от АМ „Марица“, заради уронване на престижа му. Вчера инж. Илия Запрянов обяви, че при строежа на магистралата е направено отклонение до село Златна ливада на стойност 2-3 млн. лв. заради любовни отношения между инж. Лазаров и кметицата на селото. Затова и хората, наблюдавали строителството на „Марица”, наричат пътя от магистралата до село Златна ливада „Пътя на любовта”. „Много трудно мога да коментирам простотии, но няма как да ги пропусна с лека ръка и ще си потърся правата, тъй като той урони престижа не само на моето име“, категоричен бе Лазар Лазаров, цитиран от bTV. Той допълни, че не познава кметицата на село Златна ливада Ирина Панева и никога не я виждал. „Жената, която е кмет на това село, не я познавам и не съм я виждал никога. Не го приемам насериозно това. Веднъж или два пъти сме се виждали със Запрянов и сме говорили за извънземни и за илюминати, това са основните му теми. Ще се срещнем в съда с него“, подчерта инж. Лазаров. По думите му, отклонението до селото присъства в основния проект на магистрала „Марица“ и със сигурност не са отделяни повече пари за строителството му. Той е изграден за обслужващ път на магистралата, уточни бившият шеф на АПИ. Лазаров допълни, че не е имал срещи с Георги Гергов, докато е бил собственик на „Пътища Пловдив“. Прокуратурата разследва нагласена обществена поръчка за 51 млн. лв. в полза на фирмата.